
תביעה זו עניינה עתירה להכיר באירוע לבבי שארע לתובע ביום 18.2.22 (להלן: האירוע הלבבי) כ"פגיעה בעבודה".

רקע עובדתי
1.
התובע יליד 1970, עובד כרתך לחץ גבוה בחברת חשמל משנת 1998.
2.
התובע עובד במשרה מלאה בימים א'-ה' במשמרות לסירוגין שבוע משמרת בוקר ושבוע משמרת לילה. במשמרת בוקר עובד התובע בין השעות 07:00-16:00 ואילו במשמרת לילה עובד התובע בין השעות 20:00-05:00. עבודת התובע מתבצעת בכל רחבי הארץ כאשר התובע נוסע לעבודתו וחוזר ממנה בהסעה של המעסיק. 
3.
ביום 17.2.22 עבד התובע במשמרת לילה שלאחריה ההסעה הייתה אמורה להגיע להחזיר את העובדים לביתם מאזור העיר חדרה שם בוצעה העבודה, למקום מגוריהם באזור הדרום. לטענת התובע, ההסעה לא הגיעה בזמן והעובדים נאלצו להמתין לה כשעתיים כאשר ההמתנה הייתה בשטח פתוח בתנאים לא הולמים (כאשר העובדים חשופים לרוח, לגשם ולקור ללא מזון ושתיה).
4.
לגרסת התובע, ההמתנה הכעיסה את התובע. במהלך הנסיעה חזרה חש התובע בחום ובזיעה. בהגיע התובע אל ביתו בשעה 09:20 לערך הלך לישון והתעורר בשעה 10:00 שהוא מזיע וכאוב. התובע הלין טלפונית על מצבו בפני רופא והודיע למנהלו כי לא יגיע לעבודה. ביום 18.2.22 פנה לרופאת המשפחה, הופנה לחדר המיון ואובחן כסובל מאוטם שריר הלב שבעקבותיו עבר צינתור וניתוח מעקפים.
5.
ביום 29.6.22 הגיש התובע תביעה לנתבע להכיר באירוע הלבבי כפגיעה בעבודה (נ/1). ביום 8.8.22 נחקר על ידי חוקר הנתבע וביום 21.8.22 דחה הנתבע את תביעת התובע בקובעו: 

"על פי המסמכים שבידינו, לא הוכח קיום אירוע תאונתי שארע תוך כדי ועקב עבודתך/משלח ידך, ואשר הביא להתפתחות מחלתך בתאריך 18.2.22" (נספח 1 לכתב התביעה).

על החלטה זו משיג התובע בתביעה שבפנינו.

6.
מטעם התובע העידו הוא עצמו ומר אדם שבחת (להלן: מר שבחת). מטעם הנתבע לא הובאו עדים.

טענות הצדדים

7.
לטענת התובע, יש לקבוע כי ביום 17.2.22 ארע לו אירוע חריג בעבודתו כאשר לאחר משמרת לילה מפרכת באתר שבו עבד כרתך בחברת חשמל בעיר חדרה, ההסעה שהייתה אמורה להשיבו לביתו בבאר שבע איחרה במשך זמן רב כפי שלא קרה בעבר. התובע טוען, כי מצא עצמו ממתין להסעה במשך כמעט כשעתיים משעה 05:00 ועד לשעה 07:00 בתקופת החורף, ללא תנאים הולמים להמתנה כשבכל פרק הזמן המדובר, סדרן ההסעות שהיה אמון על הגעת ההסעה הישלה את התובע שההסעה אמורה להגיע בכל רגע. התובע טען, כי במשך כל הזמן המדובר חש כעוס ומושפל מהאיחור והשקרים שנמסרו אודות מועד הגעת ההסעה. 

התובע טוען, כי שילוב הנסיבות של איחור ההסעה בפרק זמן ארוך לאחר משמרת לילה קשה שכללה עבודה פיזית רבה, תנאי הקור והעובדה שלא הייתה לו כל אפשרות לאכול ולשתות בפרק הזמן המדובר וכאשר סדרן ההסעות האמון על הגעת ההסעה משקר לעניין זמן הגעת ההסעה, היוותה עבור התובע אירוע חריג בעבודתו. 
8.
לטענת הנתבע, לא ארע ביום 17.2.22 כל אירוע חריג ו/או אירוע מיוחד תוך כדי ועקב עבודתו של התובע ועל כן יש לדחות את התביעה מבלי להיזקק למינוי מומחה רפואי .


הנתבע טוען, כי התובע עובד בחברת חשמל שנים רבות במשמרות והוא נוסע וחוזר למקום העבודה וממנו באמצעות הסעות כאשר הוא מתגורר באזור הדרום ובמשך השנים עבד באתרים שונים של חברת החשמל ונדרש להסעות בזמנים ארוכים. הנתבע מוסיף וטוען, כי פעמים רבות נאלץ התובע לבלות זמן רב בדרכים גם בשל עיכובים הקשורים לתנאי הדרך, עומסי תנועה, תאונות וחסימות. הנתבע טוען, כי ביום 17.2.22 סיים התובע משמרת לילה רגילה והמתין להסעה ואכן ההסעה איחרה. עוד טוען הנתבע, כי ככל הנראה העובדים התקשרו לסדרן ובכל פעם אמר להם שההסעה בדרך כאשר בסופו של דבר ההסעה הגיעה והחזירה את העובדים לביתם. לטענת הנתבע, התובע לא התווכח עם הסדרן, לא הרים קולו ולא התעצבן באופן נראה לעין. 

הנתבע טוען עוד, כי בגרסת התובע נפלו סתירות היורדות לשורשו של עניין במהימנות הגרסה כולה, כאשר נעשה ניסיון האדרה של האירוע מצד התובע ולא הוכח קיומו של ויכוח בין התובע לבין הסדרן. הנתבע מוסיף וטוען, כי גם אם תתקבל טענת התובע בדבר העצבנות לה הוא טוען. יש לייחס את הדבר לעובדה שהתובע כבר חש במחושים בליבו עוד טרם האירוע הנטען ולא היה במיטבו. הנתבע טוען, כי דווקא טענת התובע בדבר שילוב הנסיבות המהווה אירוע חריג מוכיחה כי לא אירע כל אירוע חריג בעבודת התובע והתובע מנסה לאסוף שורה של טענות מינוריות על מנת ליצור אירוע חריג שלא היה.
המצב המשפטי 

9.
הוראות סעיף 79 לחוק הביטוח הלאומי קובעות:

" 'תאונת עבודה' - תאונה שארעה תוך כדי עבודתו ועקב עבודתו 

אצל מעבידו או מטעמו...".

הלכה פסוקה היא, כי תאונה מורכבת משני יסודות חיוניים: גורם או מחולל מחד גיסא ונזק או פגיעה מאידך גיסא. 

ברור הוא, כי באין חבלה אין תאונת עבודה וכי החבלה היא אחת העובדות הצריכות לעילת התביעה וככל עובדה ממערכת המהווה עילת תביעה צריך שהתובע יוכיח אותה (ראו לעניין זה: דב"ע נ"ג/0-153  עוואד ג'אבר פראג' - המוסד פד"ע כ"ז 50; דב"ע נ"ב/0-88  כאמל קופטי - המוסד פד"ע כ"ט 169; דב"ע שם/0-96  המוסד - אמנון וייל פד"ע יב 225; דב"ע נ"ו/0-251  בצלאל ישינובסקי - המוסד פד"ע ל"א 241). מכאן, שעל התובע להוכיח קיומו של אירוע חריג, היינו "תאונה". 

10.
עוד נקבע לעניין אוטם שריר הלב, כי האוטם פוקד את מי שמקנן בקרבו, באורח סמוי או גלוי, תהליך תחלואתי (לרוב מחלה טרשתית) המהווה בסיס ורקע לבוא האוטם. בשני המקרים, ללא מצב בריאות לקוי באופן בסיסי כמעט ולא תתרחש הפגיעה עצמה כאשר אירוע חריג יתרחש. מכאן, שעל מנת להכיר באוטם לבבי כ"תאונת עבודה" יש להוכיח כי התרחש "אירוע חריג" פיזי או נפשי בסמוך לקרות האוטם.

"וכיצד יוכיח זאת המבוטח התובע? הרי מדובר בהתרחשות "שאינה תוצאה של גורמים חיצוניים הנראים לעין" להקלת נטל זה נקבע בפסיקת בית הדין הארצי לעבודה מבחן "האירוע החריג". כל הנדרש מן העובד, על פי מבחן זה, הוא להביא "ראשית ראיה" לכך שאירע בעבודה אירוע שניתן לראותו ככזה הכרוך במאמץ מיוחד, נפשי או גופני ועלול לגרום לבוא האוטם או להחישו, הווי אומר: "אירוע חריג" ביחס לנהוג ולרגיל באותו מקום עבודה, המסביר את בוא האוטם במועד זה ולא באחר" (הדגשה שלי – י.א.ש.).
ובהמשך: 

"אם לא משכיל העובד התובע להוכיח שאכן האירוע בעבודה היה חריג, אזי תדחה תביעתו וזאת אף מבלי להזקק לחוות דעת של מומחה רפואי" (בג"צ 1197/92  אסתר לוסקי נ' בית הדין הארצי לעבודה ואח', פ"ד מז (5) 734).

11.
בית הדין הארצי בפרשת משה סידה חזר וקבע את התנאים שבהם יוכר אוטם שריר הלב  כ"תאונת עבודה", כדלקמן:

א. 
על התובע להוכיח קרות מאורע אובייקטיבי הקשור לעבודה שניתן לאיתור בזמן ובמקום, כך שניתן יהיה לקבוע שביום מסוים בשעה מסוימת אירע אירוע מסוים. 

ב.
על התובע להוכיח כי האירוע מהווה אירוע חריג לגביו. אירוע חריג כאמור יכול למצוא ביטוי בדחק נפשי בלתי רגיל או במאמץ גופני יוצא דופן. 

ג.
על התובע להוכיח כי אותו מאורע חיצוני אובייקטיבי גרם לו לדחק הנפשי הבלתי רגיל.

ד.
על התובע להוכיח את גרסתו לדחק נפשי בלתי רגיל הנגרם לו בעטיו של מאורע בעבודתו בסבירות העולה על 50%. 

(ראו עב"ל(ארצי) 502/09 משה סידה - המוסד, ניתן ביום 21.10.10).

הכרעה
12.
לאחר ששמענו את עדויות הצדדים ועיינו בכלל החומר שהובא בפנינו, לא מצאנו כי התובע הרים את הנטל להוכיח את תביעתו.
13.
בהודעה לחוקר טען התובע, כי בתום משמרת הלילה, יום חמישי בבוקר, הייתה ההסעה צריכה להגיעה בשעה 05:00 כאשר העובדים מסיימים לעבוד ומדפיסים כרטיס, ההסעה מחכה אוספת את העובדים ויוצאת לדרך. לדבריו, ביום האירוע:
"הדפסתי כרטיס וראיתי שההסעה לא הגיעה חיכינו קצת אולי הנהג מאחר 5 דקות ראיתי שההסעה לא מגיעה התקשרתי לסדרן ... אחד העובדים התקשר לסדרן ואמר שכבר הנהג מגיע 2-3 דקות המשכנו לחכות וההסעה לא הגיעה, לא אני התקשרתי אחד העובדים היה מתקשר המשכנו לחכות ההסעה לא מגיעה והרגשנו שהסדרן מורח אותנו וזה נמשך ככה בסביבות שעתיים עד שהתחילו להגיע הסעות של משמרת בוקר ... במשך כשעתיים הסדרן מרח אותנו ואחרי שעתיים נתן לו את אחד הרכבים שייקח אותנו הביתה, אני לא דיברתי עם הסדרן עובד אחר דיבר איתו, אני הייתי עם העובדים שסיימו לעבוד כי כולם מחכים ביחד מגיע הסעה עולים ונוסעים בשעה 06:40 עלינו על ההסעה שהביא עובדים למשמרת בוקר כל הזמן הזה אנחנו חכינו בחוץ להסעה, היינו עצבנים קר גשם אין איפה לשבת והסדרן מורח אותנו אני התעצבנתי כי היה עוד עובד מנתיבות שהיה צריך לנסוע איתנו ... ולא מספיק כל האיחור הזה גם לעשות סיבוב לנתיבות להוריד עובד ויש את אופקים וצומת גילת הגענו הביתה בשעה 09:20 בבוקר לערך. 
ש. מה היה חריג ביום המקרה, הרי כל יום נסעת מחדרה לבאר שבע וחזרה וזה נמשך שעות?
ת. כל העצבים אחרי משמרת בוקר שהסדרן מרח אותנו כשעתיים ואומר לנו הנה הנהג כבר מגיע עוד שתי דקות וזה נמשך כשעתיים עד שהגיע הסעה של הבוקר וגם דחף לנו עובד מנתיבות וזה גרם לעיכוב בהסעה.
ש. האם זו פעם ראשונה שקרה לך מקרה כזה שנהג של ההסעה מתעכב?
ת. היו מקרים בעבר שנהג התעכב כ-10 דקות עד 20 דקות ולא כמו במקרה הזה כשעתיים ואז הסדרן וגם אז הסדרן לא היה מורח אותנו שהנהג כבר מגיע. אני לא דיברתי עם הסדרן לא היה לי ריב או וויכוח איתו, אני התעצבנתי ביחד עם שאר העובדים שעמדו וחיכו להסעה" (הדגשה שלי – י.א.ש.).

בהודעה לחוקר טען התובע, כי סיפר על האירוע עוד באותו ערב למנהל מר יהודה אמסילי. עוד ציין, כי במיון לא סיפר על אירוע של התרגזות על ההסעה כאשר לדבריו "לא שאלו אותי במיון מה קרה". 
14.
מר שבחת נחקר אף הוא על ידי חוקר הנתבע וסיפר כי העבודה באתר בחדרה ארכה כ-4 חודשים במשמרות לילה כאשר לאחר המשמרת העובדים מתקלחים, מתלבשים ויוצאים להעה, מדפיסים כרטיס ומחכים בסככה. 
אשר לאירוע סיפר מר שבחת: 
"ההסעה לא באה משעה 05:00 עד 06:45 היה קר וירד גשם היינו שלושה עובדים שחיכינו להסעה היו הרבה הסעות כל אחד למקום אחר. שלושתינו כל פעם התקשרנו לסדרן מה קורה עם הנהג והסדרן היה עונה תחכו בסבלנות אין לו נהג וכך כל 20 דקות היינו מתקשרים לסדרן והיה אומר שעוד מעט הנהג מגיע ולא היה מגיע, אייל היה עצבני היה לו קר התעצבן למה ההסעה לא באה. אייל התקשר לסדרן ודיבר איתו, הוא לא התווכח איתו לא רב איתו בטלפון ככה חיכינו שעתיים אחרי זה שלחו הסעה. בנסיעה הכל היה בסדר יום למחרת שמעתי שאייל בבית החולים ולא ידעתי מה קורה לו ולא חזר לעבודה.
ש. האם זו פעם ראשונה שההסעה מאחרת
ת. כל הזמן ההסעה מאחרת.
ש. מה קרה הפעם למה אייל התעצבן.
ת. לא יודע, זה לא פעם ראשונה שההסעה מאחרת היה מקרה שנהג נרדם ולא התעורר. כל פעם ההסעה מאחרת ב-10 דקות, 20 דקות והפעם שעה וחצי ויותר. לפני זה אייל לא היה עצבני על ההסעה שמאחרת והפעם אייל היה עצבני בגלל שההסעה איחרה היה קר וגשם" (הדגשה שלי – י.א.ש.).
משנשאל העד על ידי החוקר לגבי שיחתו של התובע עם הסדרן בניגוד לגרסת התובע, השיב "אני דיברתי עם הסדרן, היה לנו קר וכל אחד דיבר לבד עם הסדרן ... אסור לנו להתווכח עם הסדרן, אף אחד לא התווכח עם הסדרן, אסור לנו יזרקו אותנו מהעבודה אם נתווכח אני רק התקשרתי לסדרן לראות מה קורה עם ההסעה וזהו" 
ובהמשך אמר כי מדובר היה ביום עבודה רגיל ורק כי "אני יודע שהיה עצבני על ההסעה". 
15.
מעדותו של התובע עולה, כי עבודתו בוצעה בכל אתרי החברה בכל רחבי הארץ (עמ' 2 עמ' 37 עד עמ'  4 ש' 6 לפרוטוקול) וכי היה מגיע לכל מקומות העבודה בהסעות של המעסיק. עוד עולה מעדותו, כי קודם לאירוע הלבבי כבר עבד בתחנת חדרה במשך כ-3-4 חודשים כאשר הנסיעה אורכת בין שעתיים לשלוש וזאת בהתאם לתנאי התנועה ואופן פיזור העובדים הנוסעים בהסעה (עמ' 5 ש' 1-26 לפרוטוקול). 
16.
התובע נשאל לגבי החתמת הכרטיס והשיב כי הוא נוהג לחתום על הכרטיס רק כאשר ההסעה מגיעה. עוד נשאל לגבי יום האירוע והשיב כי העובדים התקשרו לסדרן. משנשאל מי התקשר השיב "כולם, אני, כולם" וטען "אני גם דיברתי איתו, כן" (עמ' 9 ש' 1-10 לפרוטוקול). התובע אישר כי לא התקיים ויכוח בינו לבין הסדרן אלא רק שאל איפה ההסעה. משעומת עם הגרסה שהציג בפני פקידת התביעות בטופס אישור הנסיבות (נ/2) שם טען כי התנהל ויכוח בינו לבין הסדרן השיב, שיכול להיות שהיה ויכוח, אך בחקירה הנגדית השיב כי לא חש שהתנהל ויכוח. 
התובע נשאל כמה שיחות קיים עם הסדרן והשיב "לפחות 3, 4 שיחות" (עמ' 10 ש' 7 לפרוטוקול). משעומת עם הגרסה שמסר לחוקר על פיה לא שוחח כלל עם הסדרן, השיב כי דיבר עם הסדרן, אך לא זכר את זה בשעה שמסר הודעתו לחוקר. בהמשך אמר "אני זוכר שדיברנו, כי אני זוכר, כן שהתווכחנו איתו קצת וזה" (עמ' 10 ש' 24 לפרוטוקול) ולאחר מכן אמר "אני דיברתי עם הסדרן, אני שאלתי אותו איפה ההסעה, ולא התווכחתי איתו, אני פשוט שאלתי  איפה ההסעה שלנו, זהו" (עמ' 11 ש' 33-34 לפרוטוקול) ואילו בהמשך אמר כי היה ויכוח "היה קצת הרמת קול, אבל זהו, זה לא ... מישהו שיראה אותי מהצד יאמר הנה הוא כועס, בסדר, או משהו כזה ..." (עמ' 12 ש' 19-20 לפרוטוקול), "אני מאמין שראו שקצת כעסתי" (עמ' 14 ש' 25 לפרוטוקול). 
17.
התובע נשאל לגבי איחורים בהסעה העולים מדוח הנוכחות כאשר הופנה לכך שהדוח מציין איחורים ועולה מהדוח שהאיחור ביום האירוע עמד על כשעה וחצי (נ/8). בהמשך תיאר התובע את תחושותיו וטען כי חש שהסדרן עושה צחוק מהעובדים ומשקר להם שההסעה בדרך כאשר רק כשהגיעה משמרת הבוקר לעבודה, הוא ביקש מהנהגים לקחת את העובדים בטענה כי אין לו רכב. 
18.
הלכה פסוקה היא, כי בית הדין בבואו לקבוע את עצם קיומו של האירוע ייתן משקל יתר לאנמנזה כפי שנרשמה על ידי הרופאים. הלכה זו נומקה על ידי בית הדין הארצי בפרשת הירשהורן:
"יש משקל מיוחד לאנמנזה, שכן יש להניח כי חולה המאושפז בבית החולים ימסור את העובדות הנכונות על מנת לזכות בטיפול הנכון". 

וכן:
"ההזקקות לרישומי בית החולים באה מתוך הידיעה, פרי הניסיון, שרישומים אלה מהימנים ומדוייקים" (דב"ע מט/0-23 המל"ל - שמעון הירשהורן פד"ע כ 349).
19.
התובע טען, כי ביום 17.2.22 בשעה 10:00 כאשר קם משינה כשהוא חש ברע, התקשר לרופא המטפל אלא שלא יכול היה להציג תיעוד על שיחה זו. עוד סיפר, כי הלך לרופאת המשפחה רק למחרת וסיפר לה את שאירע והיא הפנתה אותו לחדר המיון. עיון ברישום הרפואי מעלה, כי בתלונות התובע נרשם "אתמול לחץ בחזה, חולשה כללית, בחילות, הקאות" (נ/7). משנשאל התובע על הדברים השיב, כי לא סיפר על ויכוח או התרגזות בעבודה וכי "אני לא זוכר אם סיפרתי, אני חושב שלא סיפרתי, כאילו אין טעם לספר על דבר כזה" (עמ' 19 ש' 23 לפרוטוקול). גם בהגיעו לחדר המיון לא ציין התובע דבר בעניין האירוע ונרשם "ב-18.2.22 פנה למיון עם כאבים בחזה שהחלו יומיים טרם קבלתו" (נ/6). 

התובע נשאל בענין דבריו, והשיב:
"ש. המקרה קרה ב 17/02/22 ולרופא הלכת לבית חולים ב 18/02/22 ושם כתוב שפנה לפני יומיים?
ת. אני התבלבלתי כי סיימתי משמרת ביום חמישי בשעה 5:00 בבוקר ויום שישי הלכתי לרופא ובמיון התבלבלתי ואמרתי שזה קרה ברביעי בבוקר ובמקום ביקשתי לתקן ואמרו לא נורא".
כעולה מהלכת הירשהורן לרישומים הרפואיים חשיבות רבה ויכולים הם להעיד על התרחשות האירוע ומידת חריגותו. לכן לדברי התובע, בפני הרופא ממנו הוא מבקש מזור, בדבר אופן התרחשות האירוע והסיבה לסבלותיו, יכול ותהא חשיבות רבה. אכן הרישום הרפואי אינו חזות הכל ואולם יש לו משקל ניכר.

20.
ממכלול הראיות שהובאו בפנינו וגם אם היינו מקבלים את טענת התובע כי בבואו לבית החולים לא סבר כי יש טעם לספר את דבר ההתרגזות, עדיין לא מצאנו כי התובע הרים את הנטל להוכיח כי ביום האירוע ארע לו אירוע העולה כדי "אירוע מיוחד" שיש בו כדי להביא להתרגשות/התרגזות מיוחדת העשויה להוביל לאירוע לבבי. כעולה מהעדויות, איחור של הסעה הוא דבר המתרחש מעת לעת כאשר בניגוד לעדות התובע, החתמת שעון הנוכחות  נעשית כאשר ההסעה מגיעה ולא מיד בסיום העבודה, כפועל יוצא מכך, זמן ההמתנה משולם לעובד כזמן עבודה. בגרסת התובע לגבי פניותיו נפלו סתירות מהותיות כך שבעוד לחוקר אמר במפורש מספר פעמים כי הוא עצמו לא שוחח עם הסדרן, בעדותו טען כי שוחח עם הסדרן כ-3-4 פעמים. כך גם טען תחילה כי בשיחה עם הסדרן לא עלה כל ויכוח אלא הוא רק שאל היכן ההסעה, בהמשך עדותו טען כי היתה קצת הרמת קול. 
21.
בשים לב לכך שעדות התובע לגבי הרגשתו היא העדות החשובה ביותר, שכן עליו להוכיח אירוע דחק הן מהפן האוביקטיבי והן מהפן הסוביקטיבי, כאשר בגרסת התובע עצמה נפלו סתירות וכאשר העד מטעמו מציין כי אירוע של איחור בהסעה אינו חריג וכאשר גם יום העבודה שקדם להסעה היה רגיל ולא היה כרוך במאמץ מיוחד, לא הרים התובע את הנטל להוכיח את הפן העובדתי של קיומו של דחק. בהצטרף האמור לעובדה שהרישום הרפואי לא זו בלבד שאינו תומך בגרסתו אלא שעולה ממנו כי התובע לכאורה סבל מכאבים בחזה שהחלו יומיים קודם לפנייתו לבית החולים, היינו, יום קודם האירוע, לא מצאנו כי התובע הרים את הנטל המוטל עליו להוכיח "אירוע מיוחד" אשר יכול וגרם לפגיעתו, ודין תביעתו להידחות.
22.
אשר על כן, התביעה נדחית.


בנסיבות העניין, אין צו להוצאות.


זכות ערעור לבית הדין הארצי לעבודה בירושלים תוך 30 יום.
5129371ניתן היום, כ"חכ"ח אייר תשפ"ה, (26 מאי 2025), בהעדר הצדדים ויישלח אליהם. 

